## Agricultura convoca les ajudes per a compensar els operadors del sector de l’aqüicultura pels costos addicionals per la guerra a Ucraïna

*** Podrà destinar un màxim d’1,8 milions d’euros a esta mesura**

La Conselleria d’Agricultura, Aigua, Ramaderia i Pesca ha convocat les ajudes destinades a compensar econòmicament els operadors del sector de l’aqüicultura pels costos addicionals en què hagen incorregut a conseqüència de la guerra d’agressió de Rússia contra Ucraïna, i es convoquen per a l’any 2024.

La resolució s’ha publicat en el [Diari Oficial de la Generalitat Valenciana](https://dogv.gva.es/datos/2024/09/23/pdf/2024_9498_es.pdf).

Els costos que es compensaran, per increment de preus, són els de consum de gasoil dels vaixells auxiliars d’aqüicultura, entre l’1 de març de 2022 i el 31 de desembre de 2023, tots dos dies inclosos; i els de consum de pinsos i oxigen dels establiments d’aqüicultura durant el període comprés entre l’1 de juliol de 2022 i el 31 de desembre de 2023, els dos dies inclusivament.

Estes ajudes es finançaran amb un màxim d’1.850.000 euros, i es destinaran a cobrir el sobrecost del gasoil en els vaixells auxiliars d’aqüicultura amb un màxim de 410.000 euros; a cobrir el sobrecost de pinso amb un màxim d’1.400.000 euros, i 40.000 euros per a cobrir el sobrecost de l’oxigen.

L’import del sobrecost podrà ser subvencionat fins a un 100 %. El finançament d’estes ajudes serà a càrrec del Fons Europeu Marítim Pesquer (FEMP) en un 75 % i el 25 % restant l’aportarà la Generalitat.

La Conselleria ha establit dos taules, una per a cada any, en relació als sobrecostos mensuals per litre de combustible consumit i als pinsos i l’oxigen.

L’import total de l’ajuda a concedir per empresa del sector de l’aqüicultura no excedirà els 300.000 euros per a 2022 i 300.000 més per a 2023.

Fecha: 23/09/2024